मानवाधिकार संगठन का दावा, एक साल में 75% तक बढ़ी मौत की सजा
Iran Execution Case हिजाब विरोधी प्रदर्शनों के बीच इरान ने साल 2022 में  582 लोगों को फांसी की सजा दी। ये  खुलासा गुरुवार को दो मानवाधिकार संगठनों ने एक रिपोर्ट जारी कर किया है।
हिजाब विरोधी प्रदर्शनों के बीच ईरान ने साल 2022 में 582 लोगों को फांसी की सजा दी। ये खुलासा गुरुवार को दो मानवाधिकार संगठनों ने एक रिपोर्ट जारी कर किया है। जो ईरान और पेरिस के हैं। इतनी बड़ी तादाद में लोगों को सजा ए मौत देने पर ईरान को फांसी देने की मशीन कहा जा रहा है।
रिपोर्ट में बताया गया है कि ईरान में 2022 से पहले साल 2015 में सबसे ज्यादा 333 लोगों को मौत की सजा दी गई थी। पिछले एक साल में इस तरह से सजा देने का आंकड़ा 75% तक बढ़ा है। इसे ईरान में जारी हिजाब प्रदर्शनों से जोड़ा जा रहा है।
प्रदर्शन रोकने के लिए लोगों को डरा रहा 
मानवाधिकार संगठन की रिपोर्ट में दावा किया गया है कि ईरान लोगों को प्रदर्शनों में हिस्सा लेने से रोकने के लिए उनमें मौत की सजा का डर पैदा कर रहा है। 4 लोगों को केवल हिजाब विरोधी प्रदर्शन में हिस्सा लेने के आधार पर फांसी दे दी गई।
रिपोर्ट में यह भी बताया गया है कि पिछले एक साल में ड्रग्स से जुड़े अपराधों में भी काफी लोगों को मौत की सजा दी गई है। अंतर्राष्ट्रीय संस्थाओं को डर है कि कहीं ईरान ड्रग्स की आड़ में प्रदर्शनकारियों को तो सजा नहीं दे रहा है। इसकी वजह ये है कि 2022 में फांसी पर चढ़ाए गए 582 लोगों में 44% लोग ड्रग्स यानी नशीली दवाओं की तस्करी से जुड़े अपराधों के दोषी थे।
देश के अल्पसंख्यक सुन्नी समुदाय को निशाना बना रहा ईरान
मनावाधिकार संगठन की रिपोर्ट में दावा किया गया है कि ईरान फांसी की सजा देने में वहां के अल्पसंख्यक सुन्नी और बलूच समुदाय को निशाना बना रहा है। जिनकी देश की कुल जनसंख्या में केवल 2 से 6% की ही हिस्सेदारी है।
2022 में ईरान ने एक ही दिन में 12 कैदियों को फांसी दे दी गई थी। ईरान ने जिन 12 कैदियों को फांसी दी थी, उनमें 11 पुरुष और 1 महिला कैदी शामिल थे। ये सभी बलूचिस्तान के रहने वाले थे और सुन्‍नी समुदाय से ताल्‍लुक रखते थे। वहीं, ईरान में 2022 में सबसे ज्यादा हत्या के मामलों में 288 लोगों को फांसी दी गई। जो पिछले 15 सालों में सबसे ज्यादा है।
नाबालिगों को मौत की सजा देने में टॉप पर है ईरान
नाबालिगों को मौत की सजा न देने के युनाईटेड नेशन कंवेंशन को साइन करने के बावजूद ईरान उन टॉप देशों में शामिल है जहां नाबालिगों को फांसी की सजा दी जाती है। एमनेस्टी इंटरनेशनल के मुताबिक ईरान में 9 साल की उम्र पार करने के बाद लड़कियों को मौत की सजा दी जा सकती है। लड़कों के लिए ये उम्र 15 है।
साल 2005 से 2015 के बीच लगभग 73 बच्चों को मौत की सजा दी जा चुकी है। फांसी के तख्त पर पहुंचने से पहले ईरान का हर युवा जिसे मौत की सजा सुनाई गई है वो औसतन सात साल जेल में गुजारता है। कई मामलों में तो यह 10 साल भी है। अंतर्राष्ट्रीय कानूनों के तहत 18 साल से कम उम्र के शख्स को फांसी की सजा देने पर रोक है।
खबर पढ़ने के बाद पोल में अपनी राय जरूर दें...
